Ajakirjas Journal of the American Medical Association tutvustatavast Yale'i ülikooli meditsiinikooli teadlaste uurimistööst selgub, et E-vitamiin võib pidurdada eakatel inimestel füüsilise võimekuse langust.  Uurijad mõõtsid 698 65-aastase ja vanema inimese vere E-vitamiini taset kolme aasta vältel ning palusid  neil regulaarselt osaleda kolme tüüpi lihtsas füüsilisest vormist aimu andvas katses - lühikeses kõnnis, tasakaaluharjutuses ning toolilt püstiasendisse tõusmises.  Uurimistööd juhtinud dr Benedetta Bartali sõnul oli kõrgeima vere E-vitamiini sisaldusega katsealustel keskmiselt 1,62 korda väiksem füüsilise võimekuse olulise kahanemise tõenäosus kui nende sama vitamiini madalaima tasemega eakaaslastel.  Tema sõnul näitab avastus, et tarbitava toidu E-vitamiini sisaldust tõstes võib vähendada kõrges  vanuses olevate inimeste füüsilise taandarengu riski ja tempot.  Uurijate hinnangul võivad E-vitamiini tuvastatud omadused põhineda asjaolul, et tegemist on teada-tuntud antioksüdandiga.  Uuringus osalenud inimesed said kogu E-vitamiini toidust, sest seda sisaldavaid toidulisandeid nad ei tarvitanud.  Teadlaste sõnul ei olnud teadustöö raames mõõdetud madalad E-vitamiini tasemed põhjustatud halvast toitumusest, sest E-vitamiini tase ei  olnud üldiselt seotud uuritute poolt tarbitava päevase keskmise kalorihulgaga.  E-vitamiini leidub märkimisväärses koguses nisuidudes, sojas, pähklites, seemnetes, oliivides ja erinevates köögiviljades.  E-vitamiini ei tohiks siiski ületarbida, sest mõnede teaduslike uuringute andmeil tõstavad selle vitamiini väga kõrged kogused märkimisväärselt surmariski.  Huvitaval kombel ei leitud uuritud vanuritel seost nende füüsilise võimekuse ja organismi B-grupi vitamiinide ja D-vitamiini taseme vahel.  Teadupärast kipub E-vitamiin eriti kiiresti kaduma suitsetajate organismist.  2006. aasta veebruaris meditsiiniajakirjas Free Radical Biology and Medicine avaldatud uuringus selgus, et selle häda vastu võib abi saada C-vitamiinist.  Uurimistööd juhtinud Maret G. Traberi sõnul hävineb E-vitamiin suitsetajate organismis kõrge oksüdatiivse stressi tingimustes kiiresti, ent  igapäevased C-vitamiini doosid aitavad suitsetajate kehas tokoferoolide ehk E-vitamiini aktiivse vormi taset oluliselt tõsta.    Laboritingimustes on C- ja E-vitamiini koosmõju jälgitud ja tõestatud juba viimase enam kui 50 aasta vältel, ent antud uuring oli esimene, mis näitab, et need kaks olulist vitamiini mõjutavad teineteist vastastikku ka inimorganismis.    Vaata ka: